《春日载阳土膏滋润努力东作正宜其时既命各省督抚勤宣朕意其有籽种不足者量借予之又成此诗以示重农务本之意》
清代·弘历

去年冬雪少，廑怀殊未置。入春稍释忧，沾足叨天赐。

更喜远近同，优渥遍大地。东作此其时，可不尽人事。

因命岳牧臣，共勖勤宣意。督耕策其惰，借种施以惠。

唯此重农心，匪慕驩虞治。